Kui mõlemad karakterid pestud ja sätitud ja juba pool  tundi voodis magama jäämas olid olnud, otsustas Marta, et nii ikkagi ei lähe ja kõik. Keelu peale voodist väljuda teatas ta mulle, et tema läheb ikka, sest on vaja minna pissile ning ta üleüldse tahab olla püsti. Teades hästi, et tegu on sulaselge ettekäändega, teatasin resoluutselt, et uks pandagu enda järel kinni ja edasises minu tähelepanule ja abile loota pole mingit mõtet. Etta jaksas veel nii mulle kui ka unele vastupanu osutada nii 20 minutit, siis aga murdus ja jäi magama. Seejärel tulingi kööki  järelejäänud vähekest "oma aega" veetma. Tõsi, Martale andsin juhised, et kui ta minu valitsemise ajal magama jäämisest keeldus, siis peab ta nüüd selle asjaga ise hakkama saama ja soovitasin tal ise kohe voodisse minna. Noet püüdsin hästi rahulikult ja täiskasvanulikult teda ikkagi magama suunata. Aga ta teatas mulle kindlalt, et tema tahab hoopis köögi põrandal pikutada ja magama tema EI LÄHE. Ma pean tunnistama, et tema uhkus ja enesekindlus teevad talle au.